**Эссе**

**«Ардақты ұстазым»**

Ардақты ұстазым… Ең алдымен бұл сөзді естіген кезде білім ошағындағы өзіме ең жақын, ең қымбат мұғалімім есіме түседі. Ұстаз бейнесі - парасаттылықтың ең жоғарғы үлгісі деп білемін. Өйткені, ұстаздың лаулаған жалыны – әр шәкіртінің жүрегіне жылу сеуіп, нұр құяды. Ұстаз - сезім мен нұр шашар күн сәулесіндей жарық әрі жайдары. Шәкіртінің болашағы үшін тырмысып, жан аямай күрескен, өз бойындағы пенделігін жоя біліп, өзіне қарауға уақыты жоқ, өзгеге бар уақытын, күшін, жігерін жұмсайтын жан. Тіршіліктегі шырақтың сөнбес ошағы. Ұстаз - өзінің бар күнін, бүкіл өмірін бала тәрбиесіне сарп етуге бел буған адам. Екінші анамыз десек те артық етпейді. Шәкірттің жүрегінде мәңгілік із қалдырған ұстаз бейнесі қандай мейірбан, қандай сұлу ?! Сол жанның бірі  қазір менің бала жүрегімде нық орын алған - қазақ тілі мен әдебиеті пәнінің мұғалімі Енсегенова Акмарал Акмурзаевна. Бала кезімнен қазақ әдебиетіне баулып, тәрбиелілікке, мәдениеттілікке үйреткен бірден бір ұстаз. Әр шығарманы сыңғырлаған үнімен оқи отырып, адам бойындағы жақсы қасиеттерді дамытуды санамызға берік, нық етіп құюға бар күшін жұмылдыратын жан. Қазақ тілінің тарихын, ана тіліміздің аса қымбат, қадірлі екенін санамызға сіңіре білген аяулы жан. Тұла бойына біткен адамгершілігі мен қиналсаң жаныңнан әрдайым табылатын қасиетін бірінші орынға қоямын. Ондай жағдайда Акмарал Акмурзаевна тек қана ұстаз емес, анамыз секілді қамқорлық көрсетеді.

Жүректе тұрар жалқы үнің,

Жанымнан жалын жігер күт.

Ұстазым, сенің әр күнің,

Әр сәтің тұрған бір ерлік! – деп жерлес ақын, жыр ханшайымы Ф. Оңғарсынова анамыз айтқандай,  біз әр жыл сайын санамыз өсіп, мақтан тұтар азамат болуға ұмтыламыз. Сол кездегі бала қиял кей кезде қол жетпес арманға қанат сермейді. Осы жолдағы алдымызда тұрған кедергілерден сүрінбей өтуге, алға қойған мақсатымызға жету үшін күресуге де үйрететін бұл - ұстаз. Әр салада мамандардың еңбегі бағаланып, еселеніп жатса, ұстаз еңбегі өз шәкіртінің ыстық ықыласына бөленуде, солардың алғысын алуда. Мұғалім үшін бұдан асқан бақыт жоқ секілді. Біздің мектепте өмірі шежіреге толы, әр күні кейінгі жастарға үлгі болар қаншама жылы жүректі ұстаздар бар. Солардың жолын қуып, елін сүйген, елі сүйген азаматша болғым келеді...